L’IES Vicent Andrés Estellés celebra el Dia de la Pau
2025-07-24

En el marc del Dia Escolar de la Pau i la No Violència, celebrat el passat 30 de gener, la comunitat educativa de l’IES Vicent Andrés Estellés de Burjassot va dedicar part del seu temps a la reflexió i sensibilització conjunta sobre el que significa la promoció d’una cultura de la pau. En aqueix sentit, alumnes i professors van protagonitzar un pronunciament contra totes les guerres, al mateix temps que van conéixer més a fons el conflicte bèl·lic que s’està vivint a Síria.

Durant el temps de classe d’algunes assignatures, els alumnes han elaborat un gran mural col·lectiu per la pau que ha quedat exposat a l’entrada de l’institut. El grup de Joves Solidaris va confeccionar dos cartells gegants: un en el qual s’animava a comprendre la pau com un valor que abasta molt més que l’absència de guerres i un altre commemoratiu del 30 de gener, com a Dia Escolar de la Pau i la No Violència. Aqueix dia, l’institut Vicent Andrés Estellés es va unir a una proposta rebuda del professorat de Castella-Lleó, per a cantar contra la guerra de Síria amb la música de la famosa cançó de Morat, “Cómo te atreves a volver”.

A més, durant la setmana del 30 de gener al 3 de febrer, l’institut ha comptat amb l’ajuda i col·laboració de l’organització “Movimiento por la Paz”, amb dues persones especialistes en educació no formal, Elena Navarro i Isabel Fernández, professora jubilada del propi institut, les quals van impartir els tallers sobre “el valor de l’acolliment”, uns tallers que es van realitzar amb els alumnes des de 1r d’ESO fins a 2n de Batxillerat.

En aquests dies, el grup de Joves Solidaris i el professor José Alfredo Tarragó estan preparant un videoclip on quedaran reflectides totes les experiències viscudes en el centre educatiu, a partir de la celebració del Dia Escolar de la Pau i la No Violència.